Bolo to ťažké rozhodovanie

V mojom živote som ešte nemala šancu urobiť množstvo ťažkých rozhodnutí, doposiaľ za mňa väčšinu vážnych rozhodnutí robili rodičia. Veľa ľudí v období mladosti sa nenaučí robiť rozhodnutia samostatne, pretože im to nie je umožnené ľuďmi, ktorí ich vychovávajú. Ja som na tom bola rovnako, v mojich piatich rokoch za mňa rodičia urobili komplikované, ale z môjho pohľadu pozitívne rozhodnutie, presťahovanie sa do zahraničia. Toto rozhodnutie by som ako dieťa nedokázala urobiť, a preto som veľmi vďačná, že ho urobili za mňa. Keď sa rozhodujeme, v našom mozgu nastáva veľa rôznych procesov v mnohých jeho oblastiach. Najviac aktivity je však zachytenej v jeho prednej časti. Toto centrum je kompletne vyvinuté až po dvadsiatom piatom roku života, preto si myslím, že je dôležité, aby sa každý človek, ktorý tento vek ešte nedovŕšil, poradil o svojich vážnych rozhodnutiach s minimálne tromi najbližšími osobami nad dvadsaťpäť rokov, či už je to rodina alebo kamaráti. Len minulý rok v novembri som dovŕšila dospelosť, čo ma urobilo právne zodpovednou osobou s možnosťou slobodnej voľby svojho osudu. /K tejto časti som žiačke napísala, že sa trošku odklonila od úvahy a prešla k úvahe/

V piatok ráno som sa zobudila s bezstarostnou náladou, vtedy som ešte ani netušila, že tento deň budem musieť urobiť to najťažšie rozhodnutie toho roku. Svoju rannú rutinu som zvládla rýchlosťou blesku, hneď som si zobrala notebook a vybrala sa na záhradu, kde som strávila celé doobedie. V ten deň sme obedovali vonku. Mamina urobila úžasný obed ako obvykle, ale strávila pri ňom o niečo viac času, lebo mala prísť neočakávaná návšteva, moji starí rodičia s veľkým prekvapením. Zo záhrady som mala možnosť počuť časť telefonátu medzi nimi a mamou. Počula som iba útržky viet a nevedela som celkom rozlúštiť, o čo sa jedná, až dokým som nepočula: „O mesiac odchádza!“ Na um mi vtedy prišlo viac ľudí, o ktorých táto konverzácia mohla byť, bol to jeden z nich. Po dokončení veľmi zvláštneho telefonátu, mamina prišla na záhradu a povedala: „Zbaľ si oblečenie, starkovci majú pre teba prekvapenie na víkend.“ V zaskočení a s detským pocitom nadšenia, ktorý sa mi odzrkadľoval v očiach, som vybehla hore schodmi a nahádzala som si nejaké šaty do cestovnej tašky. V tom chaose som celkom zabudla na zvláštny telefonát a popravde mi bolo jedno, kto o mesiac odchádza, keď som práve počula, že mám veľké prekvapenie na víkend.

Keď rodičia vítali starých rodičov, bola som vo svojej detskej izbe. Zo spodného poschodia som zreteľne počula každé slovo. Stará mama ako prvá vošla do nášho domu a s milým tónom začala zdraviť rodičov. Povedala: ,,Ahojte, veľmi sme sa na vás tešili.“ K tomu starký dodal: „Áno, nevedeli sme sa dočkať, máte to tu veľmi pekné. Premaľovali ste steny?“ Keď sa dorozprávali, prišla som sa zvítať aj ja, ako prvé som povedala: ,,Ahojte a vitajte.“ Objala som ich, najskôr starkú, ktorá už nakúkala do kuchyne, a potom starkého, ktorý si práve obúval papuče. Dlho som ich nevidela, takže im bolo jasné, že sa ich budem pýtať veľa otázok. Ako sme si sadli za stôl, začala som s prvou, pre mňa zaujímavou otázkou: „Prečo ste tak spontánne prišli?“ Starký sa snažil tváriť vážne a mysteriózne, keď povedal: „Je to tajomstvo, čoskoro sa dozvieš.“ Trochu som sa zasmiala, ale on nie. V tej chvíli mi hlavou preletela myšlienka, že je to niečo naozaj vážne, alebo starký práve podal herecký výkon storočia. Po obede som sa pýtala ešte iné otázky o ich práci, dome, záhradke a plánoch na dovolenku. Neskôr sme si zahrali našu obľúbenú spoločenskú hru Activity. Dosť sme sa zabavili na kreslení a napodobňovaní zvierat v hre. Po dohraní bol čas ísť.

Ako sme odchádzali a nastupovali do auta, ešte sa starká uistila, že som nič nezabudla vetou: „Máš všetko, aj zubnú kefku?“ Cestou autom som počúvala CD s top hitmi Kandráčovcov a užívala som si výhľad z okna. Keď som vstupovala do bytu, z malých detských izbičiek sa na mňa vyrútili sestričky, pozvali ma k nim a poukazovali mi nové hračky. Len letmo som sa stihla privítať s tatinom a nevlastnou maminou, bola som totiž nadmerne zaneprázdnená snahou zapamätať si všetky mená nových plyšových zvieratiek mojich sestričiek. Po nejakom čase nevlastná mamina prišla povedať: „Večera je pripravená, poďte sa napapať.“ Prichádzala som k jedálnemu stolu a videla som, že mi nechali voľné miesto pri tatovi, bolo to neobvyklé, lebo starký väčšinou sedí pri ňom, aby sa mohli rozprávať o politike, autách a novinkách vo svete. Keď som najmenej čakala prekvapenie, tak prišlo. Po večeri mi tato povedal, že dostal novú pracovnú ponuku od švajčiarskej banky a ide sa presťahovať. Spýtal sa: „Chcela by si ísť s nami? Už máme pre teba vybratú školu so zameraním na IT.“ Na chvíľku som zamrzla, po prvýkrát som stála pred naozaj ťažkým rozhodnutím. Starký povedal: „Nemusíš sa rozhodnúť hneď.“ Po približne troch minútach som sa rozhodla, že bude lepšie, keď strednú školu dokončím na Slovensku a popri nej budem mať čas sa jazykovo pripraviť na ďalšie štúdium v nemecky hovoriacej krajine.