***Rozlúčka s učiteľmi***

*(slávnostný prejav)*

Vážený pán riaditeľ, vážená pani zástupkyňa, milá pani triedna učiteľka, ctený pedagogický zbor!

Stretávame sa v tento slávnostný okamih, aby sme sa rozlúčili a vzájomne si popriali to najlepšie a najkrajšie do ďalšej etapy nášho života. Pri tejto príležitosti mi dovoľte povedať niekoľko myšlienok.

Nám maturantom sa nechce veriť, že len pred chvíľou sme mali 15 rokov a po prvýkrát sme prekročili bránu Adlerky. Už štyri roky sme študentmi tejto školy. Veľa, však? A predsa je to krátky životný okamih. Spomeňme si, ako sme v prvom ročníku bojovali s  Ohmovým zákonom a s riešením slučkových prúdov na elektrotechnike. A napokon sme sa kozmickou rýchlosťou cez náročné hodiny programovania, automatizácie, matematiky a meračiek dostali do štvrtého ročníka k počítačovým systémom. Nášmu nosnému predmetu. Zároveň si uvedomujeme, ako veľmi sa dokáže človek zmeniť za jeden rok. A čo potom za štyri? Každým dňom sa meníme, rastieme, zlepšujeme, každý deň sú z nás noví ľudia chystajúci sa vykročiť po správnej ceste, na ktorú ste nás vy, učitelia, pripravili.

Milí učitelia! Viete vôbec, že popri svojej práci robíte aj zázraky? Nie, nemyslím tým ten zázrak, keď prižmúrite oči a niekomu vylepšíte zlú známku. Myslím tú časť Vašej práce, ktorú si možno ani neuvedomujete. Nielen, že nám žiakom odovzdávate svoje vedomosti, odovzdávate nám aj kúsok zo seba. Ovplyvňujete naše životy, meníte ich. Otvárate nám svet, o ktorom sme ani nevedeli, že existuje a že je určený práve pre nás. Robíte ho pre nás zrozumiteľnejším. Vy sami ste malým zázrakom. Skvelí ľudia so srdcom na správnom mieste. Viac človek vo svojom živote azda ani nepotrebuje. Neviem, či budeme schopní sa Vám dostatočne za všetko poďakovať.

Milá pani učiteľka triedna, dali ste nám do života veľmi veľa, nedá sa to ani slovami opísať. Vieme, že počas štyroch rokov sme sa Vám dostatočne neodvďačili, tak ako by ste si to od nás priali a zaslúžili. Nuž, zrejme je pravda, že človek si uvedomuje čo má, až keď to stráca. Pevne dúfame, že ešte nie je neskoro, aby sme si priznali všetky tieto chyby a vedome sa za ne ospravedlnili. Preto by sme Vám z celého srdca chceli vyjadriť našu vďaku. Ďakujeme Vám za čas, ktorý ste do nás investovali nielen počas, ale aj mimo vyučovania. Ďakujeme Vám za Vašu trpezlivosť, pretože vieme, že to s nami nebolo vždy jednoduché. Ďakujeme Vám za ten kúsok z Vás, ktorí si ponesieme vo svojich srdciach naveky.

Dnes tu stojíme a vieme, že toto je naša oficiálna, vzájomná rozlúčka. Každý sa vyberie svojou vlastnou cestou, či už formou ďalšieho štúdia alebo naštartovaním kariéry. Všetko raz skončí a dáva priestor pre nový začiatok. Aj keď sa koniec vzťahuje na štúdium na našej škole, pevne veríme, že vzťahy a pekné priateľstvá pretrvajú naďalej, aj keď už nebudeme pokračovať na spoločnej ceste životom. Radi by sme boli, aby tu niečo po nás zostalo, teda okrem archivovaných písomností. Zachovajú sa na nás spomienky? Prosím len, Vy, ktorí tu zotrváte, nezabudnite na ne, pretože my, ktorí odchádzame ich naveky budeme nosiť v pamäti.

Ďakujem za pozornosť.