# „Dobrá spoločnosť a mnohé povinnosti sú tým najlepším liekom na bolesť duše.“ /Ch. Paolini/

Čo je bolesť duše? Prečo nás bolí niečo neviditeľné a ako by sa to dalo vyriešiť? Podľa pána Paoliniho je liekom na takúto bolesť dobrá spoločnosť a mnoho povinností, je to ale pravda?

Táto myšlienka nám v podstate hovorí, že ak sme neustále zamestnaní, nebudeme mať čas a priestor na dumanie nad bezvýznamnosťou našej existencie. Niekedy sú však problémom samotné povinnosti. Monotónnosť, vyhorenie, neschopnosť nájdenia radosti v niečom čo robíme. Postupne sa aj činnosti, ktoré nám predtým robili radosť môžu stať otupnými a nezmyselnými. Áno, veľa povinností môže držať pozornosť človeka mimo svojho vnútorného trápenia. Môžu ale spôsobiť aj veľa ťažkostí, problémov a zaťažiť dušu ešte viac.

Ľudia v našom živote môžu byť najväčším darom alebo prekliatím. Čiže hej, spoločnosť určite ovplyvňuje človeka. Niekto, kto si užíva svoju prácu, rád vykonáva svoje povinnosti ale je v spoločnosti, ktorá ho nerobí šťastným, nemusí mať toľko super zážitkov a chvíľ ako niekto, kto nenávidí svoju prácu, ale má úžasných priateľov.

Človek, ktorý nemá ani jedno, ani naplňujúce činnosti, ani kamarátov, môže mať rovnako zlé noci ako človek s oboma. Pretože noc je čas, kedy nemáme ani jedno. Čas, keď naším jediným spoločníkom sú myšlienky. Áno, mali by sme spať. Únava a zlý spánkový režim pre našu psychiku sú zlé sami od seba. Ale ak ste schopný vypnúť mozog a nerozmýšľať, tak vám závidím. Ušetrili ste sa topeniu v nekonečných špirálach nepríjemností. Noc je časť dňa, keď duša bolí najviac. V tichu a samote sa krúti v kŕčoch a bolestiach, na ktoré ich nositeľ počas dňa zabudol alebo ignoroval.

Veľa ľudí na moju otázku: "A čo v noci?" odpovedalo: "V noci sa má späť". Ale spíte? Alebo dumáte nad budúcnosťou, minulosťou, nad tým, že na vás predavačka v obchode škaredo pozrela a teraz si myslíte, že ste niečo urobili. Alebo vám niekto chýba? Niekto veľmi ďaleko. Niekto blízko, kto sa odcudzil. Niekto, kto tu už nie je.

Prebdiete celú noc a na druhý deň to isté. Vykonávate povinnosti, ktoré ste možno aj mali radi, no teraz ste unavený, takže radosť z nich nie je vysoká. Dobrá spoločnosť pravdepodobne naozaj robí pre ľudí divy, ale zlá im môže ublížiť ešte viac. Pretože rany od blízkych režú najhlbšie a nikdy sa úplne nezahoja.

Je teda dobrá spoločnosť a veľa povinností najlepším liekom na bolesť duše? Pravdepodobne áno, poprípade psychológ či terapeut. Určite lepšie ako omamné látky. V našom svete nás pred bolesťou, nočnými morami a strachom nič neochráni a zlé myšlienky si nás vždy nájdu. Dobrá spoločnosť a veľa povinností sú teda vítaným liekom.