**Podniky so zahraničnou majetkovou účasťou**

Podnikom so zahraničnou majetkovou účasťou je právnická osoba s hospodárskou činnosťou, ktorá má sídlo na území Slovenskej republiky, pokiaľ sa na založení alebo po tomto založení na jej podnikaní podieľa zahraničný účastník.

***Ručenie***

- Podnik zodpovedá za porušenie svojich záväzkov vlastným majetkom.

- Podnik neručí za záväzky štátu ani za záväzky iných právnických osôb a štát neručí za záväzky podniku

***Založenie***

Podnik môže vzniknúť len na základe povolenia udeleného ministerstvom financií, na ktorej území má mať podnik sídlo. V oblasti bankovníctva udeľuje povolenie Štátna banka česko-slovenská.

***Žiadosť o povolenie môže podať ktorýkoľvek účastník. V žiadosti uvedie:***

a) názov, sídlo, právnu formu a predmet podnikania podniku;

b) názov, sídlo, prípadne bydlisko a predmet podnikania účastníkov;

c) výšku základného imania, výšku podielov jednotlivých účastníkov, výšku rezervného fondu, zastúpenie účastníkov v orgánoch podniku, spôsob rozdelenia zisku a krytia strát

***Finančné hospodárenie***

Podnik podlieha iba daňovým povinnostiam, ktoré ustanovuje zákon.

Podnik vytvára po svojom založení rezervný fond vo výške a spôsobom určeným v stanovách. Tento fond ročne dopĺňa do zisku, ktorý zostal po uhradení daní, minimálne vo výške 5%, a to až do výšky určenej v stanovách alebo v štatúte. Minimálna výška rezervného fondu je 10 % základného imania. Podnik je povinný pre časť rezervného fondu zabezpečiť devízové prostriedky.

Po splnení daňových povinností a po prídeloch do fondu môže podnik použiť zisk na rozdelenie medzi účastníkov.

- Ročná účtovná uzávierka a hospodárenie podniku za každý rok podliehajú preskúšaniu dvoma overovateľmi (audítormi).

- Podrobnosti o činnosti overovateľov (audítorov) a ich vymenovanie určí ministerstvo financií.

Podnik môže zriaďovať účty v cudzej mene v slovenskom devízovom peňažnom ústave alebo so súhlasom Štátnej banky slovenskej v zahraničnej banke.

Prepočty medzi československou menou a zahraničnou menou sa uskutočňujú podľa kurzov vyhlasovaných Štátnou bankou slovenskou.

Podnik môže prijať úver v cudzej mene od slovenského devízového ústavu; od zahraničnej banky môže taký úver prijať na základe súhlasu Štátnej banky slovenskej.

***Likvidácia***

Ku dňu začatia likvidácie podnik zostaví účtovnú uzávierku a odovzdá ju likvidátorom a príslušným orgánom.

Likvidátor zostaví do 30 dní po svojom zápise do podnikového registra úvodnú súvahu ku dňu začatia likvidácie a odovzdá ju účastníkom spolu s likvidačným plánom, rozpočtom likvidácie a s inventarizačnou zápisnicou o mimoriadnej inventarizácii hospodárskych prostriedkov vykonanej ku dňu začatia likvidácie.

Likvidátor je v priebehu likvidácie povinný najmä

a) sústrediť peňažné prostriedky v slovenskom peňažnom ústave,

b) dokončiť bežné záležitosti,

c) vyrovnať dane a poplatky,

d) vysporiadať záväzky a pohľadávky,

e) speňažiť majetok podniku alebo s ním inak naložiť podľa rozhodnutia účastníkov,

f) podávať účastníkom štvrťročné a ročné hlásenia o priebehu likvidácie doložené štvrťročnou a ročnou uzávierkou.

Likvidátor zostaví účtovnú uzávierku ku dňu skončenia likvidácie a predloží ju účastníkom na schválenie spolu s konečnou správou o celom priebehu likvidácie.

Likvidátor po preverení a schválení následne:

a) naloží s konečným zostatkom likvidácie podľa rozhodnutia účastníkov,

b) postará sa o bezpečné uloženie spisového materiálu a účtovných písomností,

c) oznámi skončenie likvidácie súdu s návrhom na výmaz podniku z podnikového registra.